
Dėl ALEKSANDRO FESENKO peticijOjE pateiktų siūlymų


Teisingumo ministerija, išnagrinėjusi Aleksandro Fesenko peticiją pakeisti Lietuvos Respublikos bausmių vykdymo kodekso (toliau – BVK) 61 straipsnio 4 dalį, panaikinant joje nustatytus ribojimus nuteistiesiems, atsisakiusiems užsiimti laisvės atėmimo vietų įstaigos pasiūlyta darbine veikla ar joje dalyvauti, teikia šią nuomonę.
Atkreipiame dėmesį, kad BVK 59 straipsnio 1 dalis nustato, jog kiekvienas uždaro ir pusiau atviro tipo bausmės atlikimo vietoje laisvės atėmimo bausmę atliekantis nuteistasis, savarankiškai neįsidarbinęs ne bausmės atlikimo vietoje arba nuteistųjų užimtumą darbine veikla organizuojančioje įstaigoje, privalo užsiimti bausmės atlikimo vietoje jam pasiūlyta darbine veikla. Pažymėtina, kad nuteistųjų darbinė veikla laisvės atėmimo bausmės atlikimo vietoje nėra ir negali būti vertinama kaip tarptautinės teisės draudžiamas priverstinis darbas. Priešingai, Žmogaus teisių ir pagrindinių laisvių apsaugos konvencijos 4 straipsnyje, draudžiančiame priverstinį ar privalomąjį darbą, numatyta, kad sąvokos „priverstinis“ ar „privalomasis“ negali reikšti kokio nors darbo, kurį paprastai reikalaujama atlikti kalinimo arba lygtinio atleidimo nuo tokio kalinimo metu. Jungtinių Tautų Tarptautinio pilietinių ir politinių teisių pakto 8 straipsnis taip pat nustato, kad prievartiniu arba privalomuoju darbu nelaikomas darbas, kurį paprastai turi dirbti arba atlikti asmuo, kalinamas pagal teisėtą teismo sprendimą, arba asmuo, lygtinai atleistas nuo tokio kalinimo. Šiuo aspektu paminėtina ir Europos Tarybos Ministrų Komiteto rezoliucija (75)25 „Dėl darbo kalėjimuose“, kurioje pabrėžiama, jog nuteistųjų darbo pataisos įstaigose svarba turi būti akcentuojama, o valstybėms-narėms reikia remti nuteistųjų darbo programas. Atitinkamai Lietuvos Respublikos Konstitucijos 48 straipsnis taip pat įtvirtina nuostatą, kad priverčiamuoju darbu nelaikomas ir įstatymo reguliuojamas nuteistųjų darbas. 
Šiame kontekste pažymėtina, kad nuteistųjų darbinė veikla laisvės atėmimo vietose yra svarbi sudėtinė bausmės vykdymo ir resocializacijos proceso dalis. Ji sudaro sąlygas nuteistiesiems išlaikyti ir ugdyti darbo įgūdžius, mokytis atsakomybės ir pasirengti savarankiškam gyvenimui atlikus bausmę. Nuteistųjų darbinė veikla taip pat turi praktinę reikšmę – ji sudaro galimybę nuteistiesiems prisidėti prie jų išlaikymo bausmės atlikimo vietoje sąnaudų mažinimo (BVK 59 straipsnio 1 dalis). Svarbu pabrėžti, kad laisvės atėmimo bausmės vykdymo paskirtis nėra vien izoliacija nuo visuomenės – ja siekiama sudaryti sąlygas nuteistajam keisti savo elgesį. Jeigu dalyvavimas darbinėje veikloje būtų grindžiamas vien nuteistojo pasirinkimu, nebūtų užtikrintas pakankamas nuteistųjų įsitraukimas į darbinę veiklą. Tai mažintų jų galimybes išlaikyti ar įgyti darbo įgūdžių, ugdyti atsakomybę ir pasirengti gyvenimui laisvėje, nepakankamas nuteistųjų užimtumas taip pat skatina pasyvumą, nesudaro prielaidų prasmingai ir konstruktyviai leisti bausmės atlikimo laiką, gali didinti neformalios nuteistųjų subkultūros įtaką ir taip apsunkinti bausmės vykdymo tikslų įgyvendinimą.
Kartu atkreiptinas dėmesys, kad organizuojant nuteistųjų darbinę veiklą siekiama, jog konkreti veikla būtų parenkama atsižvelgiant į nuteistojo darbingumą, įgytą profesiją ar specialybę, turimus darbo įgūdžius, darbo patirtį ir kvalifikaciją. Laisvės atėmimo vietų įstaiga taip pat turi siekti, kad nuteistųjų darbinės veiklos pobūdis būtų reguliariai keičiamas, kad nuteistieji įgytų įvairių darbo įgūdžių ir kad darbinės veiklos atlikimo laikas netrukdytų įgyvendinti resocializacijos plane numatytų priemonių (BVK 59 straipsnio 3 dalis). Akcentuotina ir tai, kad pareiga užsiimti bausmės atlikimo vietoje pasiūlyta darbine veikla nėra atsieta nuo individualių asmens aplinkybių. BVK 59 straipsnio 2 dalis numato, kad į darbinę veiklą neįtraukiami tam tikri asmenys, kuriems dėl sveikatos būklės, amžiaus, socialinių ar kitų objektyvių aplinkybių tokia veikla negalėtų būti taikoma. Taip pat nustatyta galimybė laikinai atleisti nuteistąjį nuo darbinės veiklos dėl objektyvių priežasčių, įskaitant sveikatos būklę, kai tai patvirtinta gydančio gydytojo išvada, taip pat kitais atvejais (Lietuvos Respublikos teisingumo ministro 2022 m. gruodžio 30 d.  įsakymo Nr. 1R-444 „Dėl Lietuvos Respublikos bausmių vykdymo kodekso, Lietuvos Respublikos probacijos įstatymo ir Lietuvos Respublikos suėmimo vykdymo įstatymo įgyvendinimo“ 280.1–280.3 papunkčiai). 
Įvertinus išdėstytą, skirtingai nei teigiama A. Fesenko peticijoje, nuteistųjų įtraukimas į darbinę veiklą bausmės atlikimo vietoje nėra laikytinas tarptautinės teisės draudžiamu priverstiniu darbu, tačiau yra viena iš įstatyme numatytų priemonių, padedančių skatinti nuteistųjų resocializaciją, ugdyti atsakomybę ir pasirengimą savarankiškam gyvenimui atlikus bausmę.
Atkreiptinas dėmesys, kad šiuo metu galiojantis teisinis reguliavimas, nustatantis skirtingą nuteistiesiems suteikiamų teisių ir pareigų apimtį ir bausmės atlikimo tvarką, yra sukonstruotas vadovaujantis BVK 4 straipsnio 1 dalies 6 punkte įtvirtintu teisingo ir progresyvaus bausmių atlikimo principu, pagal kurį nuteistojo teisinė padėtis tiesiogiai priklauso nuo to, kaip nuteistasis elgiasi bausmės atlikimo metu, ar laikosi nustatytų draudimų ir vykdo pareigas, koks yra jo požiūris į darbą bei mokymąsi, kaip jis reaguoja į resocializacijos priemones. Atsižvelgiant į tai, nuteistojo, kuris daro pažangą jo resocializacijos procese, teisinė padėtis švelninama suteikiant papildomas teises, atsisakant tam tikrų apribojimų. Tačiau tuo atveju, kai nuteistasis nedaro minėtos pažangos, nesilaiko nustatytų draudimų ir pareigų, jo teisinė padėtis griežtinama (apribojamos tam tikros teisės, nustatomos papildomos pareigos).
Įgyvendinant aukščiau minėtą principą, nuteistiesiems, atsisakiusiems užsiimti pasiūlyta darbine veikla arba atsisakiusiems joje dalyvauti nustatytą laiką, taikomi BVK 61 straipsnio 4 dalyje numatyti ribojimai – jie negali būti skatinami, jiems draudžiama išvykti iš bausmės atlikimo vietos (išskyrus BVK 67 straipsnyje nurodytas trumpalaikes išvykas), įsigyti asmeninių daiktų (išskyrus higienos reikmenis ir kanceliarines prekes), naudotis elektros prietaisais. Tačiau šie pagal BVK taikomi ribojimai nepanaikina nuteistųjų teisės į būtinųjų poreikių užtikrinimą. Jiems tiekiamas pilnavertis fiziologines mitybos normas atitinkantis maistas, todėl papildomas maisto produktų įsigijimas nėra būtinas užtikrinant jų mitybos poreikius. Be to, šie nuteistieji gali naudotis televizoriais, įrengtais laisvalaikio patalpose, taip užtikrinant jiems galimybę susipažinti su aktualia informacija ir palaikyti ryšį su visuomenėje vykstančiais įvykiais.
Kartu svarbu pažymėti, kad minėti ribojimai taikomi ne kaip papildoma bausmė, o kaip priemonė užtikrinti nustatytų pareigų vykdymą ir skatinti nuteistųjų įsitraukimą į bausmės vykdymo bei resocializacijos procesą. Šie ribojimai yra laikini ir proporcingi siekiamam tikslui, nes BVK 61 straipsnio 4 dalyje aiškiai nustatyta, kad jie nebetaikomi nuteistajam vieną mėnesį užsiėmus darbine veikla ne mažiau kaip BVK 61 straipsnio 1 dalyje nustatytą laiką.
Atsižvelgiant į tai, kas išdėstyta, siūlytina A. Fesenko peticijoje pateiktiems siūlymams nepritarti.


Teisingumo ministrė						           		Rita Tamašunienė

